Catarroja posa en marxa el jardí arqueològic de la Vila Romana
03 abr. 2023

Catarroja ja ha posat en marxa la maquinària per a convertir l'antic solar de la vila romana en jardí arqueològic que servisca com un nou espai verd i de cultura per a poder conéixer, en un ambient adequat, els orígens de la nostra població que daten del S.I a.C. Paral·lelament, des de l'Ajuntament s'ha treballat per a convertir aquest espai de creixement de la població al final de l'avinguda Jaume I en un eix de cultura i educació amb la cessió d'una parcel·la per a l'ampliació del centre Labora, al costat del futur IES. Així mateix, l’actual espai Clara Campoamor quedarà de reserva educativa per a poder allotjar en un futur, si fos necessari, un nou centre públic d’infantil i primària de 4.500 m2

“Amb aquesta actuació posarem en valor les restes arqueològiques que formen part del nostre poble i ho farem, per fi, mitjançant un full de ruta que ens marcarà el camí per a obrir les portes a una nova zona d'expansió en el municipi”, explica Jesús Monzó, alcalde de Catarroja, qui destaca també la importància de generar espais culturals i educatiu en aquesta nova àrea de creació en l'avinguda Jaume I de Catarroja.

El nou pla per a construir un jardí arqueològic a Catarroja serà el que marque quins són els espais més adequats per a poder exposar l'origen del municipi, la possible ubicació d'un museu que recupere les restes trobades en aquest espai, així com la ubicació d'un jardí que es convertirà en un nou pulmó verd en el municipi.